Zápis
z 17. riadneho zasadnutia Obecného zastupiteľstva v Lutile
konaného dňa 15.08.2014

Prítomní:	poslanci podľa prezenčnej listiny v počte 5
		Starosta obce – Ján Pružina 
Hlavná kontrolórka obce Lutila Ing. Monika Šťastná

Neprítomní ospravedlnení:	Patrik Kanina, Dušan Hrčka, Zuzana Malová, Milan Žňava
Občania: Ing. Peter Imriš
	
Zasadanie obecného zastupiteľstva viedol starosta obce Ján Pružina. Privítal prítomných a konštatoval, že je prítomných 5 poslancov, čo je nadpolovičná väčšina a tak je zasadanie OZ uznášaniaschopné. 

Za overovateľov starosta určil poslancov:  pp. MUDr. Vladimíra Výrostku a Petra Knoppa
Za zapisovateľku určil p. Evu Hromádkovú	

Starosta ďalej uviedol, že poslanci obdržali program na 17. zasadnutie OZ spolu s pozvánkou, a tiež materiály na prerokovanie v písomnej forme, elektronickou poštou.

Program:
1.	Otvorenie zasadania
2.	Určenie zapisovateľa zápisnice a overovateľov zápisnice
3.	Schválenie programu
4.	Kontrola uznesení 
5.	Čerpanie finančného rozpočtu Obce Lutila za obdobie od 01.01.2014 do 30.06.2014 a Rozpočtové opatrenie č. 1/2014
Čerpanie finančného rozpočtu ZŠsMŠ Lutila za obdobie od 01.01.2014 do 30.06.2014 a Rozpočtové opatrenie č. 1/2014
6.	Určenie rozsahu výkonu funkcie (úväzku) starostu obce na celé funkčné obdobie
7.	Určenie počtu poslancov obecného zastupiteľstva na volebné obdobie 2014/2018 v zmysle § 11 ods. 3 zákona 369/1990 Zb. o obecnom zriadení v znení zmien a doplnkov
8.	Schválenie miesta na vylepovanie volebných plagátov.
9.	Správa o kontrolnej činnosti hlavného kontrolóra obce za I. polrok 2014
10.	Návrh plánu kontrolnej činnosti na 2. polrok 2014
11.	Návrh Smernice na zabezpečenie vykonávania finančnej kontroly
12.	Zámer Obce Lutila predať svoj nehnuteľný majetok priamym predajom - pozemok KN-C parc. č. 440/9 vytvorenej GP č. 44562578-041/2014 z 08.07.2014 z KN-C parc. č. 440/4, vedenej na LV č. 829.
13.	Žiadosti:
•	Maroš Frindt a manželka Stela rod. Velká, trv. bytom Podhorská 14, 966 22 Lutila – žiadosť o odkúpenie pozemku časť KN-C parc. č. 944/42.
•	Miroslav Morgenstern a manželka Ing. Mária Morgensternová, rod. Jelžová, obidvaja trv. bytom Trubín 89, 966 23 Lovčica-Trubín – žiadosť o odkúpenie pozemku KN-C parc. č. 840/10 a 840/11.
•	Žiadosť Ing. Moniky Šťastnej, Hlavnej kontrolórky obce Lutila o súhlas na ďalší pracovný úväzok v inej obci.
14.	Interpelácia poslancov
15.	Rôzne 
16.	Diskusia
17.	Návrh uznesenia
18.	Záver
Hlasovanie: 	za	- jednohlasne
K bodu 4. - Kontrola uznesení
Kontrolu plnenia uznesení vykonala Hlavná kontrolórka obce Lutila Ing. Monika Šťastná.
Konštatovala, že prijaté uznesenia OZ sú splnené.
OZ konštatuje, že uznesenia OZ sú splnené.
K bodu 5. - Čerpanie finančného rozpočtu Obce Lutila za obdobie od 01.01.2014 do 30.06.2014 a Rozpočtové opatrenie č. 1/2014
Čerpanie finančného rozpočtu ZŠsMŠ Lutila za obdobie od 01.01.2014 do 30.06.2014 a Rozpočtové opatrenie č. 1/2014
Úvodné slovo k čerpaniu finančného rozpočtu  za obdobie od 01.01.2014 do 30.06.2014 predniesol starosta obce.
Príjmy za obec Lutila sa k 30.06.2014 splnili na 46 %, výdavky na 35 %. 
V Základná škola s materskou školou v Lutile boli výdavky plnené k 30.06.2014 na 52 %. 
Ďalej informovala p. Darina Müllerová, ekonómka obce, že daň z nehnuteľnosti ešte nie je úplne naplnená nakoľko PD Žiar nad Hronom a tiež firma Males majú daň rozloženú na niekoľko splátok do konca roka. Záhradkárom boli zaslané platobné výmery na daň z nehnuteľnosti a priebežne platia. V prípade nedodržania zákonného termínu zaplatenia dane sa bude posielať výzva na zaplatenie a následne sa neplatiči budú riešiť návrhom na exekúciu.
Pani Müllerová ďalej informovala poslancov o niektorých položkách, ktoré boli vysoko prekročené, z akého dôvodu sa to stalo. Niektoré položky neboli rozpočtované a museli byť vytvorené a z toho dôvodu narástlo vysoké plnenie. 
Ďalej informovala, že rekonštrukciou verejného osvetlenia vznikol vysoký preplatok a preto dodávateľ elektrickej energie znížil preddavky.
Z kapitálového rozpočtu bol realizovaný altánok na futbalovom ihrisku, dokumentačná príprava územného plánu, zakúpila sa kosačka. 
Obec dostala dotáciu na realizáciu územného plánu obce Lutila vo výške 7 952,00 €, uvedené na položke 322 kapitálové príjmy. Tieto finančné prostriedky budú aj vo výdajovej časti.
Ďalej ekonómka uviedla, že na obec bol zakúpený program geoportál, ktorým sa bude využívať najmä kvôli daniam. Je to program, ktorý zachytáva celý kataster obce ortofotomapou. Ide hlavne o stavby. Ročný poplatok za aktualizáciu bude 300,00 €.
Škola – upravuje sa položka – údržba výpočtovej techniky zo 100 na 200,00 €. Na školskú jedáleň sa zakúpil nový program v hodnote 300,00 €. Ďalej p. Müllerová informovala, že v škole bola porucha na vodovodnom potrubí a prišla faktúra na  cca 2 200,00 €. Obec písomne požiadala Vodárne o zníženie tejto platby. Na základe uvedeného bolo nutné upraviť položku a navýšiť finančné prostriedky na 3 300,00 €. Porucha sa už našla a bola odstránená. 
P. Müllerová odpovedala na jednotlivé otázky poslancov k rozpočtu. 
Starosta ešte uviedol, že v škole sú staré počítače a chcelo by to ich postupne vymeniť.
Slavomír Pružina, poslanec – uviedol, že v škole je problém so šporákom.
Starosta – šporák sa dá ešte opraviť a v príprave nového rozpočtu na budúci rok by sa počítalo aj s kúpou nového šporáku.
JUDr. Viktor Šurka – navrhol, aby sa už v rozpočte budúceho roka počítalo aj s kúpou umývačky do školy.
Poslanci navrhli, aby sa do školy nakúpila nová výpočtová technika. Vyčleniť finančné prostriedky vo výške 1 000,00 € na kúpu počítačov z rezervného fondu obce.

Diskusia:
Ing. Peter Imriš, občan, mal otázky na starostu obce:
1.	Poďakoval starostovi za poskytnutie výsuvného rebríka pre výmenu krytiny na fare.
2.	Koľko stojí softvér geoportál a aký prínos tento program bude mať pre občanov?
3.	Ako prispela obec na celoslovenskú súťaž v hre na lesnicu a poľovnícky roh, ktorá sa konala v obci dňa 7.6.2014?
4.	Aký dôvod bol zvolať zasadnutie OZ na 15.08.2014 čo je prikázaný cirkevný sviatok?
Starosta:
2.	Softvér sa kupuje preto, aby sa presne identifikovali stavby či už čierne alebo povolené pre výpočet dane z nehnuteľnosti, čo je príjmom do rozpočtu obce.
3.	Obec z rozpočtu uhradila pre trubačov ceny – umelecké dielo vytvorené p. Romanom Gašparíkom v hodnote 500,00 €, a tiež bol poskytnutý kultúrny dom na inštaláciu poľovníckej výstavy – zasadačka, veľká a malá sála, námestie, poskytnuté boli stoly, stoličky, lavice, všetko čo bolo potrebné. Taktiež boli poskytnutí 3 pracovníci obecného úradu, ktorý po skončení akcie upratali námestie a priestory v kultúrnom dome.
4.	Zo zákona o voľbách vyplynulo, že 90 dní pred komunálnymi voľbami zastupiteľstvo určuje uznesením úväzok starostu, keďže deväťdesiaty deň pripadol na 17. august, čo bola nedeľa, zastupiteľstvo bolo zvolané na 15. na piatok - deň ktorý vyhovoval nadpolovičnej väčšine poslancov.
Uznesenie:
OZ
A.	berie na vedomie
1.	Čerpanie finančného rozpočtu Obce Lutila za obdobie od 01.01.2014 do 30.06.2014
2.	Čerpanie finančného rozpočtu ZŠsMŠ Lutila za obdobie od 01.01.2014 do 30.06.2014
B.	schvaľuje
1.	Rozpočtové opatrenie č. 1/2014 k schválenému rozpočtu Obce Lutila tak ako bolo predložené s úpravou:
1.1	V príjmovej časti vytvorená nová položka 321 – kapitálový transfer – dotácia Ministerstva dopravy, výstavby a regionálneho rozvoja SR na spracovanie ÚPD obce Lutila vo výške 7 952,00 EUR,
1.2	Výdajová časť:
a)	Bežné výdavky – navýšenie položky 01.1.1.6 633 013 o 1 000,00 EUR – softvér a licencie,
b)	Kapitálové výdavky:
Navýšenie položky 01.1.1.6 711 005 o 12 840,00 EUR – ostatné nehmotné aktíva, ÚPD
c)	zníženie položky 04.5.1.3 717 002 o 9 088,00 EUR – rekonštrukcia MK

2.	Rozpočtové opatrenie č. 1/2014 k schválenému rozpočtu ZŠsMŠ Lutila tak ako bolo predložené s úpravou:
a)	Navýšenie položky 	09.1.1.1 632 002 o 2 300,00 EUR – vodné, stočné
09.1.2.1 635 002 o 100,00 EUR – údržba výpočtovej techniky
b)	Vytvoriť novú položku – 09.6.0.1 633 013 – softvér a licencie – 300,00 EUR
3.	Vyčleniť z rezervného fondu obce Lutila 1 000,00 EUR na nákup výpočtovej techniky do Základnej školy s materskou školou Lutila.

Hlasovanie:	za	jednohlasne

K bodu 6. - Určenie rozsahu výkonu funkcie (úväzku) starostu obce na celé funkčné obdobie
Úvodné slovo predniesol starosta obce. 
Podľa § 11 ods. 4 písm. i) zákona SNR č. 369/19902 Zb. o obecnom zriadení v znení neskorších predpisov je vyhradené obecnému zastupiteľstvu určiť najneskôr 90 dní pred voľbami na celé funkčné obdobie rozsah výkonu funkcie starostu obce.
Voľby do orgánov samosprávy obcí boli predsedom NR SR vyhlásené na 15. novembra 2014, čo znamená, že 90 dní pred voľbami pripadá na 17.08.2014.
Vzhľadom na rozsah činností, ktoré starosta Obce Lutila zabezpečuje za účelom riadneho fungovania obce a kvalitného uspokojovania potrieb jej obyvateľov navrhuje, aby obecné zastupiteľstvo určilo rozsah výkonu funkcie starostu Obce Lutila na plný úväzok a to na celé funkčné obdobie.
Hlasovanie za plný úväzok starostu obce v novom volebnom období: 	- za	jednohlasne (5)

K bodu 7. - Určenie počtu poslancov obecného zastupiteľstva na volebné obdobie 2014/2018 v zmysle § 11 ods. 3 zákona 369/1990 Zb. o obecnom zriadení v znení zmien a doplnkov.
Úvodné slovo predniesol starosta obce:
Podľa § 11, ods. 3 zákona SNR č. 369/19902 Zb. o obecnom zriadení v znení neskorších predpisov a § 9 ods. 3 zákona SNR č. 346/1990 Zb. o voľbách do orgánov samosprávy obci, v znení neskorších predpisov, je vyhradené obecnému zastupiteľstvu určiť najneskôr 65 dní pred voľbami na celé funkčné obdobie počet volebných obvodov a počet poslancov v obvode podľa počtu obyvateľov obce. Obec Lutila má, podľa evidencie, k 01.08.2014 počet obyvateľov 1328 a teda počet poslancov sa určuje podľa písmena d) uvedeného zákona, t.j. od 1001 do 3000 obyvateľov je počet poslancov 7 až 9.V obci Lutila sa osvedčil počet poslancov 9 v minulom volebnom období a preto starosta navrhuje aj na nové volebné obdobie počet 9 poslancov.
Hlasovanie za počet 9 poslancov v novom volebnom období: 	-za	jednohlasne (5)

K bodu 8. - Schválenie miesta na vylepovanie volebných plagátov.
Starosta obce navrhol, aby boli schválené miesta na nalepovanie volebných plagátov na autobusových zastávkach.
Peter Knopp, poslanec – doporučil pripevniť na autobusové zastávky nejaké prefabrikáty na ktoré by sa plagáty lepili a po kampani by sa len tento kus odmontoval.
OZ
Schvaľuje
vyhradené miesta na všetkých autobusových zastávkach v obci Lutila.
Hlasovanie:	za	jednohlasne (5)

K bodu 9. - Správa o kontrolnej činnosti hlavného kontrolóra obce za 1. polrok 2014
Správu poslanci obdržali písomne. ZO strany poslancov neboli žiadne pripomienky ani podnety.
Hlavná kontrolórka Ing. Monika Šťastná uviedla, že za 1. Polrok vykonala kontroly na obecnom úrade podľa plánu. Nezistila nedostatky, menšie chyby boli hneď odstránené.
OZ správu o kontrolnej činnosti hlavného kontrolóra obce za I. polrok 2014 zobrali na vedomie.

K bodu 10. - Návrh plánu kontrolnej činnosti na 2. polrok 2014
Návrh plánu kontrolnej činnosti na 2. Polrok 2014 obdržali poslanci písomne. K plánu neboli žiadne pripomienky.
OZ schvaľuje predložený plán kontrolnej činnosti na 2. Polrok 2014 bez pripomienok
Hlasovanie:	za	jednohlasne

K bodu 11. – Návrh Smernice na zabezpečenie vykonávania finančnej kontroly
Smernicu obdržali poslanci v písomnej forme pred zasadaním OZ. K navrhnutej Smernici, ktorú vypracovala hlavná kontrolórka obce, neboli žiadne pripomienky.
Hlasovanie:	za	jednohlasne

K bodu 12. - Zámer Obce Lutila predať svoj nehnuteľný majetok priamym predajom - pozemok KN-C parc. č. 440/9 vytvorenej GP č. 44562578-041/2014 z 08.07.2014 z KN-C parc. č. 440/4, vedenej na LV č. 829.
Úvodné slovo predniesol starosta obce. Uviedol, že obec vyhlásila zámer predať pozemok parcela KN-C č. 440/9 z dôvodu, že Ing. Jozef Murgaš požiadal obec o nejaký pozemok nakoľko by si chcel zriadiť autoelektrikársku dielňu aby klienti, ktorí chodia k nemu neparkovali s autami na miestnej komunikácii. 
Zámer na odpredaj uvedeného pozemku bol zverejnený na stránke Obce Lutila a tiež na Úradnej tabuli od 30.07.2014. 
Kritériom pre vyhodnotenie cenových ponúk záujemcov bola najvyššia ponúknutá kúpna cena. Najnižšia východisková cena pozemku bola daná znaleckým posudkom vo výške 10,59 €/m2.
Na Obecný úrad v Lutile v termíne bola doručená jedna cenová ponuka a to od Ing. Jozefa Murgaša, narod. 28.04.1984, trv. bytom Moyzesova ul. č. 677/71A, 966 22  Lutila. Cenová ponuka bola daná vo výške 11,00 €/m2, t.j. v celkovej hodnote 23 826,00 €.
Keďže žiadna iná ponuka na kúpu uvedeného pozemku nebola, starosta dal hlasovať o predaji pozemku KN-C parcela č. 440/9, o výmere 2166 m2, ostatná plocha, Ing. Jozefovi Murgašovi v cene 11,00 €/m2, t.j. v celkovej hodnote 23 826,00 €.
Hlasovanie:	za	jednohlasne (5)

Žiadosti:
Maroš Frindt a manželka Stela rod. Velká, trv. bytom Podhorská 14, 966 22 Lutila – žiadosť o odkúpenie pozemku časť KN-C parc. č. 944/42.
Poslanci žiadosť obdržali písomne pred zasadnutím OZ. 
Poslanci žiadosť odročili s tým, že je potrebné so žiadosťou doručiť stanovisko susedov.
Uznesenie:
OZ
odročuje
Žiadosť Maroša Findta a manželky Stely Frindtovej rod. Velká, na kúpu časti obecného pozemku z KN-C parc. č. 944/42.
žiada 
p. Maroša Frindta doložiť svoju žiadosť o stanovisko ku kúpe časti obecného pozemku z KN-C parc. č. 944/42 susedov pp. Alexandra Murgaša súp. č. 440, Petra Šoltésa súp. č. 396, Jozef  Zúbrik súp. č. 569
Hlasovanie:	za	jednohlasne

Miroslav Morgenstern a manželka Ing. Mária Morgensternová, rod. Jelžová, obidvaja trv. bytom Trubín 89, 966 23 Lovčica-Trubín – žiadosť o odkúpenie pozemku KN-C parc. č. 840/10 a 840/11.
Starosta navrhol žiadosť manželov Morgensternových odročiť z dôvodu, že aj keď nehnuteľnosť po Ing. Trubenovi vydražil nemá ich zapísané na liste vlastníctva a tak nie je možné mu predať priľahlý pozemok.
OZ odročuje žiadosť Miroslava Morgensterna a manželky Márie do predloženia listu vlastníctva o vlastníctve nehnuteľností evidovaných na LV č. 2013.
Hlasovanie:	za	jednohlasne

Žiadosť Ing. Moniky Šťastnej, Hlavnej kontrolórky obce Lutila o súhlas na ďalší pracovný úväzok v inej obci.
Žiadosť poslanci obdržali pred zasadnutí OZ v písomnej forme. K žiadosti neboli žiadne pripomienky. Poslanci súhlasili s ďalším pracovným úväzkom pre Ing. Moniku Šťastnú.
Hlasovanie:	za	jednohlasne

Poslanec JUDr. Viktor Šurka predložil písomnú žiadosť Andreja Oravca, trvalo bytom Moysesa 424/6, Žiar nad Hronom, o odkúpenie časti pozemku KN-C parc. 942/66.

Obecné zastupiteľstvo
schvaľuje
Andrejovi Oravcovi trv. bytom Moysesa 424/61, Žiar nad Hronom predaj pozemku časť KN-C parcely č. 942/66 v k.ú. Lutila. 
Uznesenie bude spresnené podľa zákona č. 138/1991 Zb. o majetku obcí, po predložení vypracovaného geometrického plánu na základe ktorého bude tiež vypočítaná predajná cena podľa schváleného cenníka.
Hlasovanie:	za	jednohlasne

Silvia Slažneva, vlastníčka nehnuteľnosti rodinného domu súpisné číslo ..... požiadala o schválenie vecného bremena na KN-C parc. č. 246/2, nakoľko predkladajú plynomer na hranicu pozemku s obecným pozemkom. SPP vyžaduje zriadiť toto vecné bremeno za účelom vstupu na pozemok s tým, že to musí byť zapísané aj v katastri nehnuteľností. 

Obecné zastupiteľstvo
Schvaľuje
zriadenie vecného bremena na KN-C parc. č. 246/2, o výmere 296 m2, druh pozemku: záhrady, v prospech tretej osoby oprávnenej z vecného bremena - SPP – distribúcia, a.s. Mlynské nivy 44/b, 825 11 Bratislava. Vecné bremeno spočíva v povinnosti povinného strpieť na nehnuteľnostiach KN-C parc. č. 246/2 vedenej na LV č. 829 
•	existenciu inžinierskych sietí – plynárenských zariadení oprávneného z vecného bremena, ich ochranných a bezpečnostných pásiem, údržbu, prevádzku a rekonštrukcie týchto zariadení, a to v rozsahu vymedzenom GP 41051840-29/2014 na vyznačenie vecného bremena na priznanie práva uloženia inžinierskych sietí,
•	strpieť prechod a prejazd zamestnancov a vozidiel oprávneného z vecného bremena na účelom údržby a opravy plynárenských zariadení, pričom toto oprávnenie sa v nevyhnutnom rozsahu vzťahuje na celú dotknutú nehnuteľnosť.
Hlasovanie:	za	jednohlasne (5)

Interpelácie poslancov

MUDr. Vladimír Výrostko – požiadal zistiť na SAD závod Žiar nad Hronom prečo všetky spoje nezachádzajú na hornú časť obce. Občania musia chodiť na dolnú zastávku na Štefánikovu ulicu.

Peter Knopp – informoval, že lavicu cez potok s otcom pozvárali a je funkčná. Požiadal tlačiť na Povodie Hrona na úpravu koryta Kopernického potoka, vyčistiť najmä pri mostoch.
Starosta uviedol, že keď naposledy (01.08.2014) išla veľká voda a vyzeralo, že sa potok vyleje, prišiel z Povodia p. Černaj a sľúbil úpravu potoka len momentálne sú stroje na kalamitách.
Ďalej p. Knopp požiadal vyčistiť mreže – odvody vody z cesty a priepusty.
Ing. Eva Loučičanová – požiadala o vysprávkovanie miestnej komunikácie na Bottovej a Školskej ulici.
Keďže viac podnetov a pripomienok zo strany poslancov nebolo starosta zasadnutie obecného zastupiteľstva ukončil.

Zapísala: Eva Hromádková

								Ján  P r u ž i n a
								   Starosta obce

Overovatelia:		MUDr. Vladimír Výrostko		.....................................

			Peter Knopp				......................................